*Приложение №1 от 1 към решение №98 от 27.08.2025 г., Протокол №7, т.8*

**НАРЕДБА**

**ЗА ПРЕСТОЙ И ПАРКИРАНЕ НА ПРЕВОЗНИ СРЕДСТВА,**

**УПРАВЛЯВАНИ ИЛИ ПРЕВОЗВАЩИ ЛИЦА С ТРАЙНИ УВРЕЖДАНИЯ**

**НА ТЕРИТОРИЯТА НА ОБЩИНА ХИТРИНО**

* *Приета с решение №66 от 31.05.2025г., Протокол №5, т.3;*
* *Актуализирана с решение №98 от 27.08.2025, Протокол №7, т.8*

**Глава първа**

**ОБЩИ РАЗПОРЕДБИ**

**Чл.1**. **(1)** С наредбата се уреждат условията и редът за издаване на Карта за паркиране на превозните средства, обслужващи хора с трайни увреждания и използване на улеснения при паркиране.

**(2)** Картата за паркиране на превозните средства, обслужващи хора с трайни увреждания и използване на улеснения при паркиране издадена по реда на настоящата Наредба е валидна на територията на цялата страна.

**Чл.2. (1)** Местата за престой и паркиране на превозни средства обслужващи хора с трайни увреждания се обозначават с пътен знак Д21 „Място за паркиране на пътни превозни средства, обслужващи хора с увреждания" в съответствие с Наредба № 18 от 2001г. за сигнализация на пътищата с пътни знаци и с плътна пътна маркировка с международния символ за достъпност.

**(2)** Броят на местата по ал. 1 се определя съгласно глава пета от Наредба № РД-02-20-2 от 26.01.2021 г. за определяне на изискванията за достъпност и универсален дизайн на елементите на достъпната среда в урбанизираната територия и на сградите и съоръженията от Министерството на регионалното развитие и благоустройството.

**Глава втора**

**УСЛОВИЯ И РЕД ЗА ИЗДАВАНЕ НА КАРТА ЗА**

**ПАРКИРАНЕ НА ХОРА С ТРАЙНИ УВРЕЖДАНИЯ**

**Чл.3. (1)** Картата за паркиране за хора с трайно увреждане и използване на улеснения при паркиране се издава от Кмета на община Хитрино по образец съгласно чл. 99а, ал. 1 от Закона за движение по пътищата (Приложение № 1), съобразен с изискванията на стандартизирания модел на Общността от Приложението към Препоръка 98/376/ ЕО на Съвета от 4 юни 1998 г., относно картата за паркиране на хора с увреждания и съдържа следната задължителна информация:

1. Картата за преференциално паркиране на ППС, превозващи хора с трайни увреждания, е с размери: височина 106 мм и широчина 148 мм.

2. Цветът на картата за паркиране е светлосин с изключение на белия знак за "лице с увреждания", който е на тъмносин фон.

3. Картите за преференциално паркиране задължително са ламинирани.

4. Полетата на предната и задната част на картата за преференциално паркиране са разделени вертикално на две части.

Лявата част отпред съдържа:

- символ на инвалидна количка в бяло на тъмносин фон;

- дата на изтичане на картата за паркиране;

- серийния номер на картата за паркиране;

- името и печата на издаващия орган/организация.

Дясната част отпред съдържа:

- с главни букви думите "КАРТА ЗА ПАРКИРАНЕ ЗА ХОРА С ТРАЙНИ УВРЕЖДАНИЯ" на български език, а на подходящо отстояние с малък шрифт думите "Карта за паркиране" на други езици;

- думите "Модел на Европейските общности" на български език;

- като фон отличителния код на Република България - BG, заобиколен от кръг от 12 звезди, символизиращи Европейския съюз.

Лявата част на гърба съдържа:

- фамилията на притежателя;

- първото (първите) име (имена) на притежателя;

- подписа на притежателя или друг идентифициращ знак;

- снимка на притежателя.

Дясната част на гърба съдържа:

- твърдението, че тази карта дава право на притежателя й да ползва място за преференциално паркиране на ППС, превозващи хора с увреждания;

- твърдението, че при употреба картата се поставя в предната част на превозното средство, така че лицевата й част да се вижда изцяло с цел проверка.

Данните са на български език.

(2) Кметът на община Хитрино създава и поддържа Регистър, който съдържа:

1.Пореден номер и дата на издадена карта за паркиране на хора с увреждания;

2.Име, презиме и фамилия на лицето с увреждане;

3.Единен граждански номер;

4.Адрес на лицето с увреждане;

5.Входящ номер и дата на заявлението;

6.Номер и дата на издаване на експертно решение на ТЕЛК/НЕЛК;

7.Валидност на издадената карта - съобразно срока на експертното решение на

ТЕЛК/НЕЛК.

8.Сериен номер на издадена карта за паркиране на хора с трайни увреждания;

(3) Серийният номер се формира по следния начин:

1.Поредният номер от регистъра, следван от малко средно тире;

2.Цифри на текущата година (Пример: 1-2023);

(4) Карта за паркиране за хора с трайни увреждания и използване на улеснения при паркиране се издава на лица с трайна физическа, психическа, интелектуална и сетивна недостатъчност, която при взаимодействие с обкръжаващата ги среда би могла да възпрепятства тяхното пълноценно и ефективно участие в обществения живот, и на които медицинската експертиза е установила вид и степен на увреждане 50 и над 50 на сто.

(5) Степента на трайно увреждане на лицата, се удостоверяват с представяне на актуално решение за освидетелстване на ТЕЛК/НЕЛК в оригинал или заверен от лицето препис.

**Чл.4. (1)** За издаване на карта за паркиране на местата, определени за превозните средства, обслужващи хора с трайни увреждания и използване на улеснения при паркиране по чл. 99а от Закона за движение по пътищата, лицата с трайни увреждания с постоянен и/или настоящ адрес в община Хитрино, подават Заявление до Кмета на общината (Приложение №2). За деца с определен вид/степен на увреждане 50% (петдесет процента) и над 50 % (петдесет процента), заявлението се подава от законния им представител.

(2) Към заявлението лицата по ал. 1 прилагат:

1.Ако лицето с увреждане е малолетно или непълнолетно, заявлението се подава от името на един от родителите.

2.Копие от решение на ТЕЛК/НЕЛК за определяне на трайно намалената работоспособност или вид и степен на увреждане, придружено от оригинал, който се сверява при подаване на документите и се връща;

3.Актуална цветна снимка, с размери 3 на 4 см.;

4.Копие от изрично нотариално заверено пълномощно, когато заявлението не се подава от лицето с трайни увреждания, придружено от оригинал, който се сверява при подаване на документи и се връща;

5.Друг документ удостоверяващ представителната власт на лицето подаващо заявлението.

6.В случаите когато правоимащия желае да ползва и правото по чл. 5, ал. 2, т.1 от тази наредба, трябва да представи свидетелство за регистрация на МПС, съответно удостоверение за брак или раждане на дете, когато МПС-то не е регистрирано на негово име.

(3) Картата за паркиране на превозните средства, обслужващи хора с трайни увреждания се издава в срок от 30 дни, считано от датата на подаване на заявлението.

(4) Картата за паркиране на превозните средства, обслужващи хора с увреждания, се издава за срок не повече от срока на експертното решение на ТЕЛК/НЕЛК, а на лица с определен пожизнен срок на инвалидността-безсрочно.

(5) Всяко лице с увреждания има право само на една карта, независимо от броя автомобили, които притежава.

(6) Загубена или унищожена карта в срока на валидност не се подменя.

(7) При изтичане срока на валидност на картата, правоимащите лица подават нови, актуални документи по чл. 4, ал. 1 и ал. 2 от тази Наредба.

**Глава трета**

**ПРАВИЛА ЗА ПРЕСТОЙ И ПАРКИРАНЕ НА ПРЕВОЗНИ СРЕДСТВА ОБСЛУЖВАЩИ ХОРА С ТРАЙНИ УВРЕЖДАНИЯ**

**Чл. 5. (**1**)** Право да престояват и паркират на определените в чл.2, ал.1 места, имат превозните средства, които към момента при и по време на паркирането обслужват персонално лицето, с валидна карта издадена на негово име и са обозначени според изискванията на тази наредба.

**(2)** Правото по ал. 1 се осъществява по следния начин:

1. Безплатно и неограничено във времето върху специално определеното и сигнализирано за тази цел паркинг-място, на превозни средства, обслужващи лице с трайни увреждания пред сградата по постоянен или настоящ адрес на същото лице, в която се намира жилището обитавано от него. В този случай превозното средство, обслужващо лице с трайни увреждания, следва да е негова собственост или собственост на негов съпруг/а или родител настойник или попечител на правоимащото лице, а адреса на местодомуването на превозното средство трябва да съвпада с адреса, посочен в удостоверението за регистрация на МПС.

2. Безплатно за време до 2 часа на специално определение и сигнализирани за тези цел места, за всички отворени за обществено ползване паркинги на територията на община Хитирно на превозни средства, обозначени според изискванията на тази наредба, които към момента при и по време на паркирането пряко, непосредствено, лично, индивидуално и конкретно обслужват хора с трайни увреждания.

3. Безплатно за време до 2 часа на специално определение и сигнализирани за тази цел места в участъци, определени за платено паркиране на превозни средства, обозначени според изискванията на тази наредба, които към момента при по време на паркирането, пряко, непосредствено, индивидуално, конкретно и лично обслужват хора с трайни увреждания.

**Чл.6.** Притежателят на картата е длъжен при и по време на паркирането в определените в чл.2, ал.1 места, да я постави на видно място долния ляв ъгъл на предното стъкло на автомобила, от към вътрешната страна по такъв начин, че при осъществяване на контрол да се възприемат данните от нея.

**Чл.7**. Забранява се на обозначените, съгласно чл.2, ал.1 места да престояват и паркират превозни средства на лица, които не притежават карта за паркиране за хора с трайно увреждане или които използват само експертно решение на ТЕЛК/НЕЛК или стикер изобразяващ пътен знак Д21.

**Глава четвърта**

**КОНТРОЛ**

**Чл.8. (1)** Контролът по спазването на настоящата Наредба се осъществява от органите на МВР и от длъжностни лица от общинска администрация, определени със заповед на кмета на Общината Хитрино.

**(2)** Наказателните постановления се издават от кмета на Община Хитрино, въз основа на акт съставен от лицата по ал.1.

**(3)** Установяването на нарушенията, издаването, обжалването и изпълнението на наказателните постановления се извършват по реда на Закона за административните нарушения и наказания.

**Глава пета**

**АДМИНИСТРАТИВНО НАКАЗАТЕЛНА ОТГОВОРНОСТ**

**Чл.9. /***допълн. с решение №98 на ОбС Хитрино от 27.08.2025 г., Протокол №7, т.8/* **(1)** За нарушение на разпоредбата на чл.7 от тази Наредба се налага административно наказание, глоба в размер 200 лева/102.26 евро

(2) Който използва карта за паркиране на хора с трайно увреждане, която е издадена за другиго, в нарушение на чл.5, се наказва с глоба 200 лева/102.26 евро.

**ДОПЪЛНИТЕЛНИ РАЗПОРЕДБИ**

§ 1. Производството по издаване на Карта за паркиране на местата, определени за превозните средства, обслужващи хора с трайни увреждания и за използване на улеснения при паркиране е безплатно.

§ 2. Настоящата Наредба е съгласувана с Агенцията за хората с увреждания с изразено положително становище в писмо с изх.№ 0023-2963/05.04.2024 г.

Настоящата Наредба за престой и паркиране на превозни средства, управлявани или превозващи лица с трайни увреждания на територията на община е приета с решение №66 на Общински съвет Хитрино от 31.05.2024 г., при Протокол №5, точка 3.

Настоящата Наредба е актуализирана с решение №98 от 27.08.2025 г., Протокол №7, точка 8.

**МУСТАФА АХМЕД:/П/**

ПРЕДСЕДАТЕЛ НА ОБЩИНСКИ СЪВЕТ ХИТРИНО

**ГЮЛШАДЕ НАЗИФ:/П/**

П Р О Т О К О Л И С Т